Tuule Liinid tühistas tänased reisid. „Võib-olla taastub liin homseks“
Ruhnu-mandri liine haldav Tuule Liinid teatab oma kodulehel, et reedeni on tühistatud kõik Ruhnu reisid tehnilise rikke tõttu.
„Täna hommikul väljusid Ruhnust 14-kohaline asenduslaev ning kaater,“ sõnas Tuule Liinide esindaja. Seda, millal Runö uuesti alustab reise, ei osanud ettevõtte esindaja täna öelda. „Võib-olla taastub liin homseks,“ sõnas ta, kuid lisas, et täpsem info selgub täna õhtul. Seetõttu on ka kodulehel info, et reedeni on tühistatud Tuule Liinide reisid.
Asenduslaevad on kasutusel, sest alates pühapäevast on mandri ühendus saarega olnud takistatud tavaliselt sõitva praami tehnilise rikke tõttu. Esmaspäeval läbiviidud tehnilise ülevaatuse käigus selgus, et praamil Runö on tehniline rike ning oodatakse vajalikku varuosa.
Venno Slugeni laev väljus täna hommikul kell 8:30 Ruhnult Munalaiule. Laev tuleb tagasi Ruhnule kell 13:00.
Ruhnu SAR kaater väljus täna kell 8:30 Ruhnult Roomassaarde. Kaater tuleb tagasi Ruhnu kell 13:00.
Eile ei olnud ilma tõttu võimalik panna sõitma sobivat alust. Tuuli Liinide esindaja sõnul ei soosinud ka tänane ilm laevaliiklust, mistõttu väljusidki täna vaid kaks asenduslaeva. Seda, kas eesolevatel päevadel lisatakse rohkem asenduslaevu, ei osanud Tuule Liinide esindaja öelda. „Kõik oleneb nõudlusest.“ Ta lisas, et inimesed ootavad, et Runö oleks taas sõidukorras.
Tuule Liinid OÜ korraldab Ruhnu-suunal reise nii Munalaiu, Pärnu kui Saaremaa sadamast.